“อุตุ” ออกประกาศเตือน “ไทย” อุณหภูมิลดอีก 1-4 องศา ระวังฝนฟ้าคะนอง
“กรมอุตุนิยมวิทยา” ออกประกาศเตือน “ไทย” อากาศเปลี่ยนแปลง “เหนือ-กลาง-ตะวันออก” อุณหภูมิลด 2-4 องศา “อีสาน” ลด 1-3 องศา แนะระวังฝนฟ้าคะนอง ขอประชาชนบริเวณไทยตอนบนดูแลรักษาสุขภาพ
“กรมอุตุนิยมวิทยา” ออกประกาศเตือน “ไทย” อากาศเปลี่ยนแปลง “เหนือ-กลาง-ตะวันออก” อุณหภูมิลด 2-4 องศา “อีสาน” ลด 1-3 องศา แนะระวังฝนฟ้าคะนอง
3 เม.ย. 2565

กรมอุตุนิยมวิทยา ออกประกาศ เรื่อง “อากาศแปรปรวนบริเวณประเทศไทยตอนบน และฝนตกหนักบริเวณภาคใต้ (มีผลกระทบถึงวันที่ 3 เมษายน 2565)” ฉบับที่ 9 ลงวันที่ 3 เมษายน 2565 โดยระบุว่า บริเวณความกดอากาศสูงกำลังค่อนข้างแรงจากประเทศจีนแผ่ปกคลุมประเทศไทยตอนบน ทำให้บริเวณดังกล่าวอุณหภูมิจะลดลงกับมีลมแรง โดยภาคเหนือ ภาคกลาง ภาคตะวันออก รวมทั้งกรุงเทพมหานครและปริมณฑล อุณหภูมิจะลดลง 2-4 องศาเซลเซียส ส่วนภาคตะวันออกเฉียงเหนือ อุณหภูมิจะลดลงอีก 1-3 องศาเซลเซียส
ทั้งนี้ขอให้ประชาชนบริเวณประเทศไทยตอนบนดูแลรักษาสุขภาพ เนื่องจากสภาพอากาศที่เปลี่ยนแปลง และระวังอันตรายจากฝนฟ้าคะนอง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย
อนึ่ง หย่อมความกดอากาศต่ำปกคลุมบริเวณอ่าวไทย ประกอบกับลมฝ่ายตะวันออก และลมตะวันออกเฉียงเหนือที่พัดปกคลุมอ่าวไทย และภาคใต้มีกำลังแรง ทำให้ภาคใต้มีฝนเพิ่มขึ้นและมีฝนตกหนักบางแห่ง ขอให้ประชาชนบริเวณภาคใต้ระวังอันตรายจากฝนตกหนัก ซึ่งอาจทำให้เกิดน้ำท่วมฉับพลันและน้ำป่าไหลหลากได้
สำหรับคลื่นลมบริเวณอ่าวไทยมีกำลังปานกลาง โดยบริเวณอ่าวไทยตอนบนมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนชาวเรือบริเวณอ่าวไทยควรเดินเรือด้วยความระมัดระวัง และหลีกเลี่ยงการเดินเรือบริเวณที่มีฝนฟ้าคะนองไว้ด้วย